CELEX: 32020R2115
Language: fi
Date: 2020-12-16 00:00:00
Title: Komission delegoitu asetus (EU) 2020/2115, annettu 16 päivänä joulukuuta 2020, Euroopan parlamentin ja neuvoston asetuksen (EY) N:o 1008/2008 muuttamisesta siltä osin kuin on kyse covid-19-pandemian seurausten torjumiseksi toteutettavien poikkeuksellisten toimenpiteiden väliaikaisesta pidentämisestä liikennelupien osalta (ETA:n kannalta merkityksellinen teksti)

17.12.2020   
               
               
                  FI
               
               
                  Euroopan unionin virallinen lehti
               
               
                  L 426/4
               
            
         KOMISSION DELEGOITU ASETUS (EU) 2020/2115,
         annettu 16 päivänä joulukuuta 2020,
         Euroopan parlamentin ja neuvoston asetuksen (EY) N:o 1008/2008 muuttamisesta siltä osin kuin on kyse covid-19-pandemian seurausten torjumiseksi toteutettavien poikkeuksellisten toimenpiteiden väliaikaisesta pidentämisestä liikennelupien osalta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon lentoliikenteen harjoittamisen yhteisistä säännöistä yhteisössä 24 päivänä syyskuuta 2008 annetun Euroopan parlamentin ja neuvoston asetuksen (EY) N:o 1008/2008 (1) ja erityisesti sen 9 artiklan 1 b kohdan,
         sekä katsoo seuraavaa:
         
                     (1)
                  
                  
                     Lentoliikenne on covid-19-pandemian vuoksi vähentynyt jyrkästi kysynnän merkittävän heikkenemisen ja niiden suorien toimenpiteiden seurauksena, joita jäsenvaltiot ja kolmannet maat ovat toteuttaneet pandemian hillitsemiseksi.
                  
               
                     (2)
                  
                  
                     Nämä olosuhteet eivät ole lentoliikenteen harjoittajien hallittavissa, ja niistä johtuva lentoliikenteen harjoittajien toteuttama vapaaehtoinen tai pakollinen lentoliikenteen peruuttaminen on välttämätön reaktio kyseisiin olosuhteisiin.
                  
               
                     (3)
                  
                  
                     Unionin lentoliikenteen harjoittajilla on edelleen likviditeettiongelmia, jotka asetuksen (EY) N:o 1008/2008 9 artiklan 1 kohdan mukaisesti voivat johtaa niiden liikenneluvan peruuttamiseen määräajaksi tai kokonaan tai sen korvaamiseen väliaikaisella luvalla ilman, että tälle olisi rakenteellista taloudellista tarvetta. Väliaikaisen luvan myöntäminen voisi antaa markkinoille kielteisen signaalin lentoliikenteen harjoittajan selviytymiskyvystä, mikä puolestaan pahentaisi sen mahdollisia taloudellisia ongelmia, jotka muussa tapauksessa olisivat väliaikaisia.
                  
               
                     (4)
                  
                  
                     Euroopan parlamentin ja neuvoston asetuksessa (EU) 2020/696 (2) annetaan jäsenvaltioiden toimivaltaisille lupaviranomaisille mahdollisuus olla peruuttamatta liikennelupa kokonaan tai määräajaksi 1 päivänä maaliskuuta 2020 ja 31 päivänä joulukuuta 2020 välisenä aikana, jos kyseisenä aikana on tehty taloudellista toimintaa koskeva arviointi ja edellyttäen, ettei turvallisuus vaarannu ja että on olemassa todelliset mahdollisuudet tyydyttävään taloudelliseen uudelleenjärjestelyyn seuraavien 12 kuukauden kuluessa. Asetuksella (EU) 2020/696 myös siirretään komissiolle valta pidentää 9 artiklan 1 a kohdassa tarkoitettua ajanjaksoa, joka alkaa 1 päivänä maaliskuuta 2020 ja päättyy 31 päivänä joulukuuta 2020.
                  
               
                     (5)
                  
                  
                     Komissio esitti asetuksen (EY) N:o 1008/2008 9 artiklan 1 c kohdan mukaisesti yhteenvetokertomuksen Euroopan parlamentille ja neuvostolle 13 päivänä marraskuuta 2020.
                  
               
                     (6)
                  
                  
                     Komission yhteenvetokertomuksessa todetaan, että lentoliikenne oli edelleen huomattavan alhaisella tasolla syyskuussa 2020 verrattuna vastaavaan ajanjaksoon vuonna 2019, vaikka se lisääntyi asteittain huhti-elokuussa 2020. Eurocontrolin tietojen mukaan lentoliikennettä oli 63 prosenttia vähemmän 25 päivänä marraskuuta 2020 kuin 25 päivänä marraskuuta 2019.
                  
               
                     (7)
                  
                  
                     Lentoliikenteen elpymistahtia on vaikea ennustaa tarkasti, mutta on kohtuullista olettaa, että tilanne säilyy tällaisena lähitulevaisuudessa ja jatkuu joulukuuhun 2021 saakka. Eurocontrolin uusimman, syyskuussa 2020 julkaistun lentoliikenne-ennusteen perustella voidaan olettaa, että lentoliikennettä on 50 prosenttia vähemmän helmikuussa 2021 kuin sitä oli vuotta aiemmin helmikuussa 2020 (olettaen, että jäsenvaltiot eivät ota käyttöön operatiivisia menettelyjä ja poista kansallisia rajoituksia koordinoidusti). Maailman terveysjärjestön tiedot osoittavat, että viikoittain kirjattujen covid-19-tapausten määrä Euroopassa oli 1,77 miljoonaa 22 päivänä marraskuuta 2020 (mikä on 44 prosenttia koko maailmassa kirjatuista uusista tapauksista) eli huomattavasti enemmän kuin keväällä 2020. Euroopan tautienehkäisy- ja -valvontakeskuksen (ECDC) tiedot osoittavat, että 14 vuorokauden ajanjaksona ilmoitettujen tautitapausten määrä on kasvanut tasaisesti Euroopan talousalueella ja Yhdistyneessä kuningaskunnassa kesästä 2020 lähtien. ECDC:n 22 päivänä marraskuuta 2020 päivätystä viikoittaisesta seurantaraportista ilmenee, että ilmoitettujen tautitapausten määrä oli 549 (maakohtainen vaihteluväli: 58–1 186) 100 000:ta asukasta kohti.
                  
               
                     (8)
                  
                  
                     On perusteltua katsoa, että lentoliikenteen pysyvä vähäisempi määrä johtuu covid-19-pandemian vaikutuksista. Saatavilla olevat tiedot kuluttajien luottamuksesta covid-19-pandemian aikana osoittavat, että vuoden 2020 huhtikuussa noin 60 prosenttia vastaajista ilmoitti todennäköisesti jatkavansa lentomatkailua muutaman kuukauden kuluessa pandemian heikennyttyä, mutta vuoden 2020 kesäkuussa tällaisten vastaajien osuus putosi 45 prosenttiin. Saatavilla olevat tiedot osoittavat näin ollen selvästi, että covid-19-pandemian ja lentoliikenteen kuluttajakysynnän välillä on yhteys, eikä lentoliikenteen kysynnän vähenemistä ole voitu selittää millään muulla tapahtumalla.
                  
               
                     (9)
                  
                  
                     Komission yhteenvetokertomus osoittaa, että myös kansalliset ja koordinoimattomat rajoitukset, karanteenivaatimukset ja testaustoimenpiteet, joita jäsenvaltiot ovat ottaneet käyttöön elokuun puolivälistä lähtien usein hyvin lyhyellä varoitusajalla reagoidakseen uusiin covid-19-tapauksiin Euroopassa, heikentävät kuluttajien luottamusta ja johtavat lentoliikenteen kysynnän vähenemiseen.
                  
               
                     (10)
                  
                  
                     Kun otetaan huomioon lentovarausten erittäin vähäinen määrä, edellä mainitut epidemiologiset ennusteet ja lentoliikenne-ennusteet sekä epävarmuus ja ennakoimattomuus, jotka liittyvät kansallisiin toimenpiteisiin covid-19-pandemian hillitsemiseksi, on kohtuullista olettaa, että lentoliikenne ja matkustajakysyntä, jotka ovat vähentyneet covid-19-pandemian vuoksi, pysyvät alhaisella tasolla koko vuoden 2021 ajan. Pandemiaa edeltävälle tasolle ei odoteta palattavan useaan vuoteen. Tässä vaiheessa on kuitenkin liian aikaista päätellä, jatkuvatko kapasiteetin vähennykset vuoden 2021 jälkeen yhtä merkittävinä.
                  
               
                     (11)
                  
                  
                     Näin alhaiset lentoliikenteen ja matkustajakysynnän tasot voivat aiheuttaa unionin lentoliikenteen harjoittajille 31 päivän joulukuuta 2020 ja 31 päivän joulukuuta 2021 välisenä ajanjaksona jatkuvia likviditeettiongelmia, jotka voivat johtaa niiden liikenneluvan peruuttamiseen määräajaksi tai kokonaan tai sen korvaamiseen väliaikaisella luvalla ilman, että tälle olisi rakenteellista taloudellista tarvetta.
                  
               
                     (12)
                  
                  
                     Sen vuoksi on aiheellista sallia toimivaltaisten lupaviranomaisten olla peruuttamatta määräajaksi tai kokonaan liikennelupa 1 päivän maaliskuuta 2020 ja 31 päivän joulukuuta 2021 välisenä aikana tehtyjen taloudellista toimintaa koskevien arviointien perusteella edellyttäen, ettei turvallisuus vaarannu ja että on olemassa todelliset mahdollisuudet tyydyttävään taloudelliseen uudelleenjärjestelyyn 12 kuukauden aikana. Tämän ajanjakson päättyessä unionin lentoliikenteen harjoittajaan olisi sovellettava asetuksen (EY) N:o 1008/2008 9 artiklan 1 kohdassa säädettyä menettelyä.
                  
               
                     (13)
                  
                  
                     Jotta voidaan välttää oikeudellinen epävarmuus erityisesti lupaviranomaisten ja lentoliikenteen harjoittajien osalta, tämä asetus olisi hyväksyttävä asetuksen (EY) N:o 1008/2008 25 b artiklan mukaista kiireellistä menettelyä noudattaen, ja sen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EY) N:o 1008/2008 9 artiklan 1 a kohta seuraavasti:
            
               
                  ”1 a.   Edellä 1 kohdassa tarkoitettujen, 1 päivän maaliskuuta 2020 ja 31 päivän joulukuuta 2021 välisenä aikana tehtyjen arvioiden perusteella toimivaltainen lupaviranomainen voi ennen kyseisen ajanjakson päättymistä päättää olla peruuttamatta määräajaksi tai kokonaan unionin lentoliikenteen harjoittajan liikenneluvan edellyttäen, ettei turvallisuus vaarannu ja että on olemassa todelliset mahdollisuudet tyydyttävään taloudelliseen uudelleenjärjestelyyn seuraavien 12 kuukauden aikana. Toimivaltaisen viranomaisen on tarkasteltava asianomaisen unionin lentoliikenteen harjoittajan toimintaa tämän 12 kuukauden ajanjakson päättyessä ja päätettävä, onko liikennelupa peruutettava määräajaksi tai kokonaan ja onko myönnettävä väliaikainen liikennelupa 1 kohdan perusteella.”
               
            
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 16 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 293, 31.10.2008, s. 3.
         
            (2)  Euroopan parlamentin ja neuvoston asetus (EU) 2020/696, annettu 25 päivänä toukokuuta 2020, lentoliikenteen harjoittamisen yhteisistä säännöistä yhteisössä annetun asetuksen (EY) N:o 1008/2008 muuttamisesta covid-19-pandemian vuoksi (EUVL L 165, 27.5.2020, s. 1).